**Kelemen Gábor szakmai önéletrajza**

**Szakmai pályafutás**

1978-ban szereztem általános orvosi diplomát a POTE orvoskarán, 1983-ban pszichiátriából, 1994-ben pedig addiktológiából, majd pszichoterápiából tettem szakvizsgát az Orvostovábbképző Intézetben. 1998-ban nyertem diplomás szupervízor képesítést a Haynal Imre ETE-n. 1991-től veszek részt egyetemi képzésben, 1999-től főállásban. 1991-től, a szociális munkás képzés pécsi, Bölcsészettudományi Karon való elindulásának kezdete óta folyamatosan óraadó voltam az akkori Janus Pannonius Tudományegyetem Szociálpolitikai Tanszékén az általános szociális munkás szakon. Ugyanitt 1999-től lettem főállású egyetemi oktató.

1999-ben az idegtudományokban nyertem PhD fokozat. 2005-ben a pszichológiai tudományok területén habilitáltam. 2011-ben egyetemi tanári kinevezést kaptam a Pécsi Tudományegyetem BTK Szociális Munka és Szociálpolitika Tanszékére. 2003-tól 2010-ig a PTE BTK Szociális Munka és Szociálpolitika Tanszék tanszékvezetője, 2006-2008 között a PTE BTK általános és tudományos dékánhelyettese voltam. Megalakulása óta 2021-ig törzstagja voltam a Demográfia és Szociológia Doktori Iskolának.

**Tudományos munka**

Fő kutatási területem az addiktológia, melynek interdiszciplináris megközelítésével foglalkozom, elősorban a felépülés szempontjából. Tudományos munkásságomat a társadalomtudomány (szociális munka), orvostudomány és bölcsészettudomány (szociálpszichológia) területén fejtettem ki. Hat monográfiát adtam közre a tárgykörben, 292 publikációm jelent meg. Jelenleg a szégyen felismerésének és kezelésének kérdése áll kutatómunkám homlokterében.

**Oktatás**

Magyar, majd 2017-től angol nyelvű oktatási tevékenységem az addiktológia felsőoktatásának teljes vertikumát átfedte. Volumenét tekintve a legtöbb tárgyat/kurzust az alapképzésben tanítottam. Számos tantárgy tematikáját dolgoztam ki, rendre a kutatási eredmények gyakorlatba történő átültetésére törekedve. A szociális munka alapszak, az egészségügyi szociális munka (karközi együttműködés keretében) MA képzés szakindítási, továbbá a reflektív addiktológiai szociális szakemberképzés szakirányú továbbképzési szak szakalapítási anyagainak kidolgozása az irányításom alatt történt. Indulásuk után sok éven át szakfelelőse voltam ezeknek a képzéseknek. Kidolgoztam továbbá az addiktológia tantárgy tematikáját a doktori képzésben.

1998/99-ben Hubert H. Humphrey Fellow-ként egy évet töltöttem a Johns Hopkins University-n, ahol az oktatásban is részt vettem. 2008-ban University of Chester Faculty of Health & Social Care-ben vezettem szemináriumot.

**Tudományszervezés, szakmapolitika**

11 kutatási program (OTKA, Phare, Matra Kap stb.) fűződik a nevemhez. 1990-ben egyik létrehozója és első elnöke voltam az Addiktiátriai Társaságnak. Az Országos Szociális és Gyermekvédelmi Továbbképzési és Szakvizsga Bizottság megbízásából 2003-ben kidolgoztam a pszichiátriai és szenvedélybetegek szociális ellátása szociális szakvizsga tananyagát és vizsgakövetelményeit. Általános és tudományos dékánhelyettesként a PTE BTK akkreditációját előkészítő munkák egyik irányítója voltam 2007/2008-ban. Tíz éven át társszerkesztője voltam az *Addiktológia* folyóiratnak. Több szakmai folyóirat szerkesztőbizottsági tagja vagyok. Tagja voltam az Addiktológiai Szakmai Kollégiumnak. 1997-ben Goldschmidt Dénes, 2022-ben Kabay János, 2010-ben Lege Artis Medicinae, 2014-ben pedig Elige Vitam díjban részesültem.

Tagja vagyok az Prevention and Addiction Counselling European Certification Board-nak. 2010-től tagja vagyok a Royal College of Psychiatrists-nek, 2021. augusztusától a Crime Reduction Initiative tanácsadójaként tevékenykedem.

Pécs, 2023. 01. 17.

**MTMT:** [**https://m2.mtmt.hu/gui2/?type=authors&mode=browse&sel=authors10015993**](https://m2.mtmt.hu/gui2/?type=authors&mode=browse&sel=authors10015993)